b'\n_START_ARTICLE_\nNicolae (Nae) Iliescu\n_START_SECTION_\nActivitate\n_START_PARAGRAPH_\nEste absolvent al Institutului de Art\xc4\x83 Teatral\xc4\x83 \xc8\x99i Cinematografic\xc4\x83 I.L.Caragiale din Bucure\xc8\x99ti (1968) la clasa Ion \xc8\x98ahighian, Ion Cojar \xc8\x99i Constantin Codrescu, cu spectacolul \xe2\x80\x9eUria\xc8\x99ii mun\xc8\x9bilor\xe2\x80\x9d de Luigi Pirandello. \xc3\x8en toamna aceluia\xc8\x99i an  a debutat pe scena Teatrului Na\xc8\x9bional Craiovean, \xc3\xaen piesa \xe2\x80\x9eNota zero la purtare\xe2\x80\x9d de Virgil Stoenescu \xc8\x99i Octavian Sava._NEWLINE_...\xe2\x80\x9eNicolae Iliescu s-a impus cur\xc3\xa2nd aten\xc8\x9biei generale, chiar dac\xc4\x83 n-a jucat dec\xc3\xa2t un an la Craiova. An \xc3\xaen care a mai interpretat rolurile \xe2\x80\x93 Dr. Caesena \xe2\x80\x93 din Apus de Soare, Chi\xc8\x9bu \xe2\x80\x93 din piesa Iancu Jianu \xc8\x99i Edgar din Regele Lear, \xc3\xaen regiile lui Gheorghe Jora \xc8\x99i Georgeta Tomescu. Mariana P\xc3\xa2rvulescu consemna \xc3\xaen Romania Liber\xc4\x83: ...\xe2\x80\x9edin restul distribu\xc8\x9biei l-am re\xc8\x9binut pe t\xc3\xa2n\xc4\x83rul Nicolae Iliescu, care \xc3\xaen Edgar \xc8\x99i-a tr\xc4\x83it cu simplitate \xc8\x99i sobrietate \xc8\x99i de aceea conving\xc4\x83tor \xc8\x99i emo\xc8\x9bionant, drama lui Edgar paralel\xc4\x83 cu aceea a lui Lear\xe2\x80\x9d\xe2\x80\xa6_NEWLINE_Solicitat cu insisten\xc8\x9b\xc4\x83 de regizorul Vlad Mugur s\xc4\x83 vin\xc4\x83 la Na\xc8\x9bionalul din Cluj pentru rolul Lysander din piesa \xe2\x80\x93 Un vis din noaptea miezului de var\xc4\x83 \xe2\x80\x93 de W. Shakespeare (\xc8\x99i, desigur, convins c\xc4\x83 intr\xc4\x83 astfel sub auspiciile unui maestru de un asemenea calibru!), Nicolae Iliescu p\xc4\x83r\xc4\x83se\xc8\x99te Craiova._NEWLINE_Primul rol pe scena clujean\xc4\x83 \xe2\x80\x93 Lysander \xe2\x80\x93 \xc2\xa0i-a dat putin\xc8\x9ba (dup\xc4\x83 \xe2\x80\x93 Edgar \xe2\x80\x93 din Learul de la Craiova), s\xc4\x83 se afirme \xc3\xaentr-o larg\xc4\x83 exegez\xc4\x83 shakespearian\xc4\x83 (vor urma \xe2\x80\x93 A dou\xc4\x83sprezecea noapte, Macbeth, Richard al III-lea, Coriolan). _NEWLINE__NEWLINE_Pe scena clujean\xc4\x83, a interpretat, \xc3\xaentre anii 1969 \xe2\x80\x93 1976 peste 20 de roluri de bogat relief \xc8\x99i de maxim\xc4\x83 reu\xc8\x99it\xc4\x83 artistic\xc4\x83, sub \xc3\xaendrumarea \xc8\x99i pre\xc8\x9buirea constant\xc4\x83 a unora dintre cei mai importan\xc8\x9bi mae\xc8\x99tri ai regiei teatrale \xe2\x80\x93 Vlad Mugur, Val Mugur, Marieta Sadova, Aureliu Manea, Alexandru Tatos, Dan Alexandrescu, Alexandru Colpaci, Dan Micu, Aexa Visarion. Cit\xc4\x83m selectiv c\xc3\xa2teva din rolurile create, urm\xc3\xa2nd detaliile cuvenite \xe2\x80\x93 Lysander (Un vis din noaptea miezului de var\xc4\x83 \xe2\x80\x93 W. Shakespeare), Avram Iancu (\xc3\xaen piesa omonim\xc4\x83 a lui Al. Voitin, Pepelea (S\xc3\xa2nziana \xc8\x99i Pepelea \xe2\x80\x93 V. Alecsandri), Liliac (O pas\xc4\x83re dintr-o alt\xc4\x83 zi \xe2\x80\x93 D. R. Popescu), Soldatul de Plumb \xc8\x99i Tole (\xc3\xaen piesa omonim\xc4\x83 a lui Sacha Lichy), Dorante (Jocul dragostei \xc8\x99i al \xc3\xaent\xc3\xa2mpl\xc4\x83rii \xe2\x80\x93 de Marivaux), Metternich (Zodia taurului \xe2\x80\x93 de Mihnea Gheorghiu), Marat (Bietul meu Marat \xe2\x80\x93 A. Arbuzov), Schweitzercas (Mutter Courage \xe2\x80\x93 B. Brecht), Kosinski (Ho\xc8\x9bii \xe2\x80\x93 de Fr. Schiller), Bufonul Feste (A dou\xc4\x83sprezecea noapte \xe2\x80\x93 de W. Shakespeare), Hermes (Pacea \xe2\x80\x93 de Aristofan)\xe2\x80\xa6\xc3\x8en regia lui Val Mugur, a jucat pentru prima oar\xc4\x83 la Cluj \xc3\xaentr-un rol titular \xe2\x80\x93 Avram Iancu \xe2\x80\x93 de Alexandru Voitin. Reputatul regizor (tat\xc4\x83l lui Vlad Mugur), m\xc4\x83rturisea cronicarului clujean Ilie C\xc4\x83lian - \xe2\x80\xa6\xe2\x80\x9eCred c\xc4\x83 Avram Iancu este marele rol de \xc3\xaenceput de carier\xc4\x83 a lui Nicolae Iliescu\xe2\x80\xa6a f\xc4\x83cut un Avram Iancu neretoric, interiorizat ca patriot \xc8\x99i intelectual, cu un temperament bine dozat\xe2\x80\xa6\xe2\x80\x9d_NEWLINE_\xc3\x8en acest spectacol mamut cu 35 de interpre\xc8\x9bi \xe2\x80\xa6\xe2\x80\x9ecel ales pentru rolul de protagonist, a fost cel mai potrivit interpret\xe2\x80\x9d, afirma\xc8\x9bie la care criticul Ion Cocora a ad\xc4\x83ugat detalii semnificative (Tribuna \xe2\x80\x93 16 iulie 1971). Ne amintim bine spectacolul \xc3\xaen care N. Iliescu a triumfat, al\xc4\x83turi de confra\xc8\x9bi pe m\xc4\x83sur\xc4\x83 \xe2\x80\x93 Anca Neculce (viitoare so\xc8\x9bie), Gheorghe M. Nu\xc8\x9bescu, Dorel Vi\xc8\x99an, George Motoi, Milu\xc8\x9b\xc4\x83 Lapte\xc8\x99, Melania Ursu, Viorel Com\xc4\x83nici\xe2\x80\x9d._NEWLINE_Pe scena Na\xc8\x9bionalului clujean, Nicolae Iliescu a avut privilegiul de a se bucura de prietenia \xc8\x99i pre\xc8\x9buirea unui \xc3\xaendrum\xc4\x83tor providen\xc8\x9bial de talia lui Aureliu Manea, care a estimat imediat valen\xc8\x9bele \xc8\x99i virtu\xc8\x9bile excep\xc8\x9bionale ale colaboratorului s\xc4\x83u \xc8\x99i l-a clasat \xc3\xaen r\xc3\xa2ndurile celor mai siguri \xe2\x80\x93 st\xc3\xa2lpi de sus\xc8\x9binere ai \xe2\x80\x93 politicii \xc8\x99i voca\xc8\x9biei \xe2\x80\x93 sale teatrale. Reamintim c\xc4\x83 sub \xe2\x80\x93 bagheta \xe2\x80\x93 lui Aureliu Manea, Nicolae Iliescu a evoluat cu excelen\xc8\x9b\xc4\x83, \xc3\xaen spectacolele cu piesele ( Jocul dragostei \xc8\x99i al \xc3\xaent\xc3\xa2mpl\xc4\x83rii \xe2\x80\x93 Dorante, \xe2\x80\x93 A dou\xc4\x83sprezecea noapte \xe2\x80\x93 Bufonul Feste, - Pacea \xe2\x80\x93 Hermes, - Macbeth \xe2\x80\x93 Malcom, Doctor Faustus \xe2\x80\x93 Faust._NEWLINE_Apari\xc8\x9biile lui Nae Iliescu sub viziunea regizoral\xc4\x83 a lui Aureliu Manea, au fost \xc3\xaen totul \xc3\xaencununate sub aura acestei dedic\xc4\x83ri profesionale, intelectuale \xc8\x99i umane. Ca argumentare ne vom rezuma la aprecierile rolului Bufonului Feste \xe2\x80\xa6\xe2\x80\x9e\xc3\xaen spectacolul lui Aureliu Manea, (accentua criticul Dumitru Chiril\xc4\x83), Feste este sinteza lucid\xc4\x83 \xc8\x99i ordinatoare a drumului spre starea de echilibru, cel care vede adev\xc4\x83rul din prima clip\xc4\x83, \xc8\x99tiind s\xc4\x83 priveasc\xc4\x83 dincolo de m\xc4\x83\xc8\x99ti sau st\xc4\x83ri accidentale, fiind una dintre prezen\xc8\x9bele remarcabile ale reprezenta\xc8\x9biei \xe2\x80\x93 (Familia \xe2\x80\x93 Februarie 1975) Nota distinctiv\xc4\x83 cea mai proeminent\xc4\x83 a personajului a fost \xe2\x80\x93 ironia amar\xc4\x83 a inteligen\xc8\x9bei\xe2\x80\x9d\xe2\x80\xa6_NEWLINE_O cronic\xc4\x83 ap\xc4\x83rut\xc4\x83 in F\xc4\x83clia \xe2\x80\x93 4 iunie 1972, semnat\xc4\x83 de Benone Neagoe, consemneaz\xc4\x83 \xe2\x80\xa6\xe2\x80\x9eexist\xc4\x83 \xc3\xaen fiecare rol creat de Nicolae Iliescu, felurite nuan\xc8\x9be de umor \xc8\x99i triste\xc8\x9be dar mai ales de veridicitate. Privi\xc8\x9bi-l c\xc3\xa2nd intr\xc4\x83 \xc3\xaen scen\xc4\x83. Aduce cu sine ceva din firescul \xc8\x99i punctualitatea unor statornicii. Pentru c\xc4\x83 Nicolae Iliescu ne-a obi\xc8\x99nuit cu o singura voluptate \xe2\x80\x93 aceea de a se confunda cu personajele sale \xc8\x99i de a le impune, prin adev\xc4\x83rul structurii lor intime, memoriei noastre\xe2\x80\xa6\xe2\x80\x9d Perioada clujean\xc4\x83 (7 ani), a fost \xc3\xaen totul fast\xc4\x83, pentru \xc3\xaenc\xc4\x83 t\xc3\xa2n\xc4\x83rul actor (avea 35 de ani de via\xc8\x9b\xc4\x83 \xc8\x99i 18 ani de actorie). _NEWLINE_\xc8\x98i totu\xc8\x99i r\xc4\x83sf\xc4\x83\xc8\x9batul teatrului transilvan a plecat \xc3\xaen 1976 la Ploie\xc8\x99ti. Numai faptul c\xc4\x83, Ploie\xc8\x99ti a jucat \xc3\xaentr-o singur\xc4\x83 stagiune, dou\xc4\x83 roluri sub \xc3\xaendrumarea lui Aureliu Manea (Malcom \xe2\x80\x93 \xc3\xaen Macbeth \xc8\x99i Faust \xc3\xaen Dr. Faustus \xe2\x80\x93 Marlow), ne face s\xc4\x83 credem c\xc4\x83 l-a chemat la teatrul prahovean, numai dorin\xc8\x9ba de a fi c\xc3\xa2t mai mult \xc8\x99i mai aproape de nepre\xc8\x9buitul lui prieten \xc8\x99i maestru \xe2\x80\x93 Ric\xc4\x83! \xe2\x80\x9eMarea mea iubire, r\xc4\x83m\xc3\xa2ne \xc3\xaens\xc4\x83 Manea! Tot cu el am jucat Dorante din \xe2\x80\x9eJocul Dragostei \xc8\x99i al \xc3\xaent\xc3\xa2mpl\xc4\x83rii\xe2\x80\x9d de Marivaux, un spectacol de mare succes, care s-a jucat mult prin toat\xc4\x83 \xc8\x9bara. La lucru, Manea fantazeaz\xc4\x83, fascineaz\xc4\x83, subjug\xc4\x83 \xe2\x80\x93 este extraordinar. Din toate argumentele de azi \xc8\x99i contra argumentele de m\xc3\xa2ine, din toate experien\xc8\x9bele f\xc4\x83cute cu credin\xc8\x9b\xc4\x83, cu fanatism \xc3\xaen repeti\xc8\x9bii, la un moment dat, se distila exact ce trebuia...o bucurie. \xe2\x80\x9eLa momentul, Ploie\xc8\x99ti, se adaug\xc4\x83 o rezonant\xc4\x83 pies\xc4\x83 rom\xc3\xa2neasc\xc4\x83 \xe2\x80\x93 Hot\xc4\x83r\xc3\xa2rea \xe2\x80\x93 de Mircea Bradu \xe2\x80\x93 rol Nehoda, \xc3\xaentr-o versiune viguros proiectat\xc4\x83 de regizoarea Magda Bordeianu._NEWLINE_Din nou Nicolae Iliescu a pornit la drum. De data aceasta, spre \xe2\x80\x93 groapa cu lei \xe2\x80\x93 a Capitalei... Pre\xc8\x9buirea pentru Aureliu Manea, i-a r\xc4\x83mas neostoit\xc4\x83, merinde de drum \xe2\x80\x93 \xe2\x80\x9cArip\xc4\x83 b\xc3\xa2ntuit\xc4\x83 de neumbletul visului\xe2\x80\x9d._NEWLINE_A intrat \xc3\xaen Capital\xc4\x83 c\xc3\xa2\xc8\x99tig\xc3\xa2nd primul concurs organizat de proasp\xc4\x83tul director al Teatrului Mic \xe2\x80\x93 Dinu S\xc4\x83raru \xe2\x80\x93 care a \xc8\x99tiut (cum pu\xc8\x9bini al\xc8\x9bii), s\xc4\x83-\xc8\x99i fac\xc4\x83 echipe redutabile. A \xe2\x80\x9cdebutat\xe2\x80\x9d pe scena din S\xc4\x83rindar, sub \xc3\xaendrumarea lui Lauren\xc8\x9biu Azimioar\xc4\x83 \xc3\xaentr-un spectacol de poezie \xe2\x80\x9eOmul, continua\xc8\x9bi s\xc4\x83 pune\xc8\x9bi \xc3\xaentreb\xc4\x83ri!\xe2\x80\x9d pe un scenariu al scriitoarei - actri\xc8\x9b\xc4\x83, Ada D\xe2\x80\x99Albon. \xc3\x8en cea de-a doua apari\xc8\x9bie pe scena Micului, deja face v\xc3\xa2lv\xc4\x83 \xc3\xaen rolul - Cititorului de contor - Paul Everac, scriitor care rareori s-a pronun\xc8\x9bat elogios despre altcineva, mont\xc3\xa2nd propria-i pies\xc4\x83, a declarat dup\xc4\x83 premiera de un real succes, pe scena \xe2\x80\x9eMicului\xe2\x80\x9d \xe2\x80\x93 ...\xe2\x80\x9eIliescu are calit\xc4\x83\xc8\x9bi serioase, intr\xc4\x83 acum \xc3\xaen Bucure\xc8\x99ti c\xc4\x83lare. Cred c\xc4\x83 se va \xc8\x9bine bine \xc3\xaen \xc8\x99a\xe2\x80\x9d..._NEWLINE_Pe aceasta scen\xc4\x83 trainic\xc4\x83, cu lumini ale rampei ne\xc3\xaen\xc8\x99el\xc4\x83toare, Nicolae Iliescu a purtat ne\xc3\xaencetat nimbul reu\xc8\x99itei \xc3\xaen peste 30 de roluri importante. Amintim doar Honterius din Evul mediu \xc3\xaent\xc3\xa2mpl\xc4\x83tor \xc8\x99i Filip din Amurgul burghez de Romulus Guga, Timotei Cipariu din Nu pot s\xc4\x83 dorm, Geanovu din Ni\xc8\x99te \xc8\x9b\xc4\x83rani de Dinu S\xc4\x83raru, Pilat din Pont din Minunea \xc3\xaenvierii lui, Surdo-mutul din Nebuna din Chaillot, de Giraudoux, Anchetatorul din Maestrul \xc8\x99i Margareta, de M. Bulgakov, Nasty din Diavolul si Bunul Dumnezeu de J. P. Sartre, Alfredo Cantavale din S\xc4\x83 \xc3\xaembr\xc4\x83c\xc4\x83m pe cei goi de L. Pirandello, Catsby din Richard al III-lea de W. Shakespeare, Cominius din Coriolan, de W.Shakespeare, Egerton din Elisabeta din \xc3\xaent\xc3\xa2mplare o femeie, de Dario Fo, Cavalerul Saint-Quen din Jaques \xc8\x99i st\xc4\x83p\xc3\xa2nul s\xc4\x83u de Milan Kundera, Comisarul Troughton din Bigamul de Ray Cooney, Pastorul din Dansul sergentului Musgrave de John Arden, \xc8\x99amd. O atare diversitate de roluri a fost \xc3\xaemplinit\xc4\x83 \xe2\x80\x93 cum \xc3\xaen destul de pu\xc8\x9bine cariere cu luminos destin, se \xc3\xaent\xc3\xa2mpl\xc4\x83 \xe2\x80\x93 sub \xc3\xaendrumarea unui e\xc8\x99alon de regizori redutabili, - C\xc4\x83t\xc4\x83lina Buzoianu (5 mont\xc4\x83ri), - Silviu Purc\xc4\x83rete (4 mont\xc4\x83ri), - Cristian Hagi - Culea (5 mont\xc4\x83ri), - Dan Pi\xc8\x9ba, Dinu Cernescu... De asemenea a avut parteneri de scen\xc4\x83 str\xc4\x83luci\xc8\x9bi, Leopoldina B\xc4\x83l\xc4\x83nu\xc8\x9b\xc4\x83, \xc8\x98tefan Iordache, Vasile Ni\xc8\x9bulescu, Carmen Galin, Mitic\xc4\x83 Popescu, Olga Tudorache, Valeria Seciu, Dan Condurache, Coca Bloos, Monica Ghiu\xc8\x9b\xc4\x83..._NEWLINE_Valentin Silvestru \xe2\x80\x93 decenii la r\xc3\xa2nd conduc\xc4\x83torul de breasl\xc4\x83 al istoricilor \xc8\x99i criticilor teatrali din \xc8\x9bara noastr\xc4\x83- l-a clasat pe Nicolae Iliescu, printre cei mai valoro\xc8\x99i interpre\xc8\x9bi din spectacolul Evul mediu \xc3\xaent\xc3\xa2mpl\xc4\x83tor - ...\xe2\x80\x9ee soldatul r\xc4\x83zvr\xc4\x83tit, apostatul denun\xc8\x9b\xc4\x83tor, sentimentalul rezoneur, purificat \xc8\x99i \xc3\xaen\xc4\x83l\xc8\x9bat prin eroic, la simbol, av\xc3\xa2nd capacitatea de a trece de la teluric la astral\xe2\x80\x9d (Rom\xc3\xa2nia literar\xc4\x83, 13 martie 1980). \xc3\x8en Rom\xc3\xa2nia Liber\xc4\x83, o impun\xc4\x83toare cronic\xc4\x83 a temutului critic Radu Popescu (c\xc4\x83ruia cu greu i se putea intra \xc3\xaen voie), \xc3\xaen care acesta \xc3\xaentr-o privire admirativa puncta crea\xc8\x9biile izb\xc3\xa2ndite de \xe2\x80\x9eMitic\xc4\x83 Popescu \xc8\x99i Nicolae Iliescu, doi solda\xc8\x9bi \xe2\x80\x93 paznici \xe2\x80\x93 tor\xc8\x9bionari, ale c\xc4\x83ror drumuri se despart, al unuia continu\xc3\xa2nd spre crim\xc4\x83, al celulalt, spre trezire \xc8\x99i ideal, \xc8\x99i-au afirmat \xc3\xaenc\xc4\x83 o dat\xc4\x83, calit\xc4\x83\xc8\x9bile de ma\xc8\x99ini perfect puse la punct\xe2\x80\x9d (Rom\xc3\xa2nia liber\xc4\x83 11 martie 1980)._NEWLINE_Un spectacol care a f\xc4\x83cut vog\xc4\x83 \xc3\xaen teatru \xc8\x99i \xc3\xaen presa de profil, a fost proiectat de regizorul Mihail Lungeanu, dup\xc4\x83 excelentul text al lui Dario Fo \xe2\x80\x93 Elisabeta, din \xc3\xaent\xc3\xa2mplare o femeie \xe2\x80\x93 \xc8\x99i a avut de asemenea, o distribu\xc8\x9bie de zile mari (Leopoldina B\xc4\x83l\xc4\x83nu\xc8\x9b\xc4\x83, Coca Bloos, Gheorghe Visu \xc8\x99i bine\xc3\xaen\xc8\x9beles, Nicolae Iliescu). Valentin Silvestru, a descoperit un \xe2\x80\x9esolist de lux \xc3\xaen aceasta spumoas\xc4\x83 \xe2\x80\x9earlechinad\xc4\x83\xe2\x80\x9d, \xc8\x99eful poli\xc8\x9biei secrete \xe2\x80\x93 Egerton, paratr\xc4\x83snet pentru furiile Doamnei, spion inteligent \xc8\x99i abil, elastic personaj, cum cere serviciul , configurat cu umor sec, impecabil, de Nicolae Iliescu, pliat mereu pe ondula\xc8\x9biile de stare ale st\xc4\x83p\xc3\xa2nei\xe2\x80\x9d._NEWLINE_Pentru Nicolae Iliescu, nu numai scena a fost cas\xc4\x83 bun\xc4\x83 a devenirilor sau performan\xc8\x9belor sale artistice. \xc3\x8en egal\xc4\x83 m\xc4\x83sur\xc4\x83 a \xc3\xaennobilat prezen\xc8\x9bele sale at\xc3\xa2t pe platourile cinematografice c\xc3\xa2t \xc8\x99i pe cel de televiziune \xc8\x99i radio-difuziune. Din cele patru roluri de film (Pintea, Al patrulea stol, Labirintul \xc8\x99i Burebista) \xc3\xaen regiile lui Mircea Moldovan, Timotei Ursu, \xc8\x98erban Creang\xc4\x83 \xc8\x99i Gheorghe Vitanidis. Pelicula cinematografic\xc4\x83 \xe2\x80\x93 Al patrulea stol \xe2\x80\x93 adaptare dup\xc4\x83 piesa Jocul de-a vacan\xc8\x9ba de Mihail Sebastian, a avut \xc3\xaen Nicolae Iliescu interpretul ideal al rolului \xc8\x98tefan Valeriu. Critica de film a elogiat meritele deosebite ale actorului de la Teatrul Mic, al\xc4\x83turi de Violeta Andrei (\xc3\xaen cel mai bun rol al s\xc4\x83u) \xc8\x99i Ileana Stana Ionescu._NEWLINE_Criticul cel mai autorizat al artei filmice, D. I. Suchianu, nota accentuat \xe2\x80\x93 \xe2\x80\x9eC\xc3\xa2t despre \xc8\x98tefan Valeriu, protagonistul, el are originala particularitate de a nu apar\xc8\x9bine niciuneia din celebrit\xc4\x83\xc8\x9bile care ni se servesc la pachet, \xc3\xaen toate filmele noastre. G\xc3\xa2ndindu-m\xc4\x83 care altul din zecile de buni actori ar fi putut juca mai bine sau m\xc4\x83car tot at\xc3\xa2t de bine, acel rol, nu am g\xc4\x83sit nici un nume. De altfel e un rol greu, pe muchie de cu\xc8\x9bit, c\xc4\x83lare pe doua portrete \xe2\x80\x93 acela al omului superior \xc8\x99i acela al moftangiului \xc3\xaen epatarea galeriei. Actorul se nume\xc8\x99te Nicolae Iliescu de la Teatrul Mic din Bucure\xc8\x99ti.\xe2\x80\x9d (Romania Literar\xc4\x83 8 martie 1979)._NEWLINE_La r\xc3\xa2ndul s\xc4\x83u criticul de teatru \xc8\x99i film Ion Parhon \xc8\x99i-a manifestat entuziasmul \xc8\x99i bucuria de a consemna succesul prietenului s\xc4\x83u (craiovean!) \xe2\x80\x93...\xe2\x80\x9eDespre Nicolae Iliescu \xe2\x80\x93 interpret care a str\xc4\x83b\xc4\x83tut discret dar sigur drumul consacr\xc4\x83rii \xc3\xaen casa Thaliei, pe ruta Craiova, Cluj-Napoca, Ploie\xc8\x99ti \xc8\x99i Bucure\xc8\x99ti, spre a se dovedi acum \xc8\x99i un \xc3\xaenzestrat actor de film \xe2\x80\x93 g\xc3\xa2ndim c\xc4\x83 reprezint\xc4\x83 \xc3\xaen cea mai mare parte oglinda fidel\xc4\x83 a inten\xc8\x9biilor scenaristului, \xc3\xaencunun\xc3\xa2nd totodat\xc4\x83 \xc8\x99i bucuria regizorului Timotei Ursu de a ne oferi... surprize pl\xc4\x83cute \xc3\xaen distribu\xc8\x9bie. Simplicitatea \xc8\x99i firescul \xc3\xaenf\xc4\x83\xc8\x9bi\xc8\x99\xc4\x83rii, autocenzurarea atitudinilor, dezinvoltura pa\xc8\x99ilor, ori zg\xc3\xa2rcenia gestului, se \xc3\xaempletesc armonios \xc3\xaentr-o interpretare unitar\xc4\x83, modern\xc4\x83 \xc8\x99i p\xc4\x83trunz\xc4\x83toare, \xc3\xaentr-un personaj numai la prima vedere monocord, dar \xc3\xaen realitate complex, bogat suflete\xc8\x99te, viabil.\xe2\x80\x9d (Familia nr. 3 (163) \xe2\x80\x93 Martie 1979)_NEWLINE_Filmul de televiziune \xe2\x80\x93 Banchiza \xe2\x80\x93 realizat tot de Timotei Ursu, dup\xc4\x83 piesa \xe2\x80\x9eUlei\xe2\x80\x9d a lui O\xe2\x80\x99Neill, a st\xc3\xa2rnit entuziasmul scriitoarei \xc8\x99i criticului cinematografic Ecaterina Oproiu pentru realizarea filmica a lui Nicolae Iliescu \xc3\xaen compania unor cinea\xc8\x99ti de mare experien\xc8\x9b\xc4\x83 \xc8\x99i voca\xc8\x9bie ca Irina Petrescu \xc8\x99i Amza Pelea. (Contemporanul 16 iulie 1982)_NEWLINE_\xc8\x98i acum s\xc4\x83 st\xc4\x83ruim asupra celor trei sipeturi de seve \xc8\x99i frumuse\xc8\x9bi care sunt c\xc4\x83r\xc8\x9bile lui Nicolae Iliescu, semnate simplu \xc8\x99i familiar \xe2\x80\x93 Nae Iliescu \xc8\x99i tot at\xc3\xa2t de familial\xc4\x83 fiind dedica\xc8\x9bia c\xc4\x83tre fiin\xc8\x9ba minunat\xc4\x83 c\xc4\x83reia i-le \xc3\xaenchin\xc4\x83 \xe2\x80\x93 pentru Anca: G\xc3\xa2nduri \xc3\xaen tranzit (Carnet de actor), Gara de pe plaj\xc4\x83 \xe2\x80\x93 Poeme la purt\xc4\x83tor \xc8\x99i Credin\xc8\x9b\xc4\x83._NEWLINE_Marele actor, poet \xc8\x99i pictor Vasile Ni\xc8\x9bulescu, boem nepereche, cu aur\xc4\x83 de legend\xc4\x83, i-a \xc3\xaencredin\xc8\x9bat prietenului s\xc4\x83u, un - Cuv\xc3\xa2nt \xc3\xaenainte, tip\xc4\x83rit postum\xc2\xa0:_NEWLINE_... \xe2\x80\x9ePotolit\xc4\x83, metodic \xc3\xaendep\xc4\x83rtat\xc4\x83 de v\xc3\xa2rtejuri, lirica de fa\xc8\x9b\xc4\x83, poart\xc4\x83 \xc8\x99i d\xc4\x83 arsuri, pe care \xc8\x99i le procur\xc4\x83 numai neini\xc8\x9bia\xc8\x9bii \xc3\xaen voluptatea t\xc4\x83v\xc4\x83lirii \xc3\xaen soarele m\xc4\x83rii._NEWLINE_De-ajuns! S\xc4\x83 num\xc4\x83r daca n-am scris mai multe cuvinte dec\xc3\xa2t autorul. Drum bun, carte cu fruntea ta!\xe2\x80\x9d_NEWLINE_La r\xc3\xa2ndu-i \xe2\x80\x93 poetul prieten (Nae), i-a trimis un \xe2\x80\x93 Mesaj \xe2\x80\x93 ardent: \xe2\x80\x9eAst\xc4\x83zi Octombrie \xe2\x80\x9999 g\xc3\xa2ndurile mele \xc8\x99i bune \xc8\x99i rele au plecat \xc3\xaen lume lumea \xc8\x99i bun\xc4\x83 \xc8\x99i ne bun\xc4\x83 \xc8\x99i nebun\xc4\x83\xe2\x80\x9d_NEWLINE_\xc3\x8en cuv\xc3\xa2ntul dup\xc4\x83, Ion Cocora, noteaz\xc4\x83...\xe2\x80\x9eSpirit meditativ, b\xc3\xa2ntuit de interoga\xc8\x9bii, poetul \xe2\x80\x93 actor, scrie poeme ap\xc4\x83sat confesive, limpezi \xc8\x99i austere, \xc3\xaen care nu se las\xc4\x83 loc pentru nici o gesticula\xc8\x9bie complementar\xc4\x83...Rostiri ale unui Hamlet de-o amar\xc4\x83 luciditate, incapabil s\xc4\x83-\xc8\x99i disimuleze dezn\xc4\x83dejdea \xc3\xaen fa\xc8\x9ba miopiei celor trec\xc4\x83toare, o dezn\xc4\x83dejde ce trimite la clipele de singur\xc4\x83tate ale actorului dup\xc4\x83 spectacol. Carte singurar\xc4\x83, murmurat\xc4\x83 discret ca o \xc8\x99oapt\xc4\x83 de tain\xc4\x83...\xe2\x80\x9d_NEWLINE_Poemele la purt\xc4\x83tor \xe2\x80\x93 au st\xc3\xa2rnit aten\xc8\x9bia \xc8\x99i emo\xc8\x9bia altor importan\xc8\x9bi cititori \xe2\x80\x93 exploratori \xc3\xaen ad\xc3\xa2ncul cuvintelor alese. Neuitatul realizator de frumuse\xc8\x9bi sonore \xc3\xaen eter, Iulius \xc8\x9aundrea, \xc8\x99i-a confesat bucuria ne\xc8\x9b\xc4\x83rmurit\xc4\x83 \xc3\xaen fa\xc8\x9ba acestui creator de sinteze poetice, poeme \xc3\xaentr-un vers \xe2\x80\x93 compar\xc3\xa2ndu-l cu Ion Pillat, Tudor Arghezi, cu celebrele Haiku-uri, dar \xc8\x99i cu al\xc8\x9bi inegalabili actori \xc8\x99i f\xc4\x83urari de rime ca Gh. Ionescu \xe2\x80\x93 Gion, Vasile Ni\xc8\x9bulescu \xc8\x99i Dinu Ianculescu \xe2\x80\x93 ...\xe2\x80\x9eCa \xc8\x99i Tudor Arghezi, care nu contenea s\xc4\x83 atrag\xc4\x83 aten\xc8\x9bia asupra cuv\xc3\xa2ntului rom\xc3\xa2nesc \xe2\x80\x93 dor-, Nae Iliescu prive\xc8\x99te din ad\xc3\xa2ncul fiin\xc8\x9bei sale, cuv\xc3\xa2ntul \xe2\x80\x93 \xc3\xaendoriat \xe2\x80\x93 care poate s\xc4\x83 \xc3\xaensemne \xe2\x80\x93 impregnat de un dor profund, str\xc4\x83b\xc4\x83tut de un dor nem\xc4\x83rginit, \xc3\xaembog\xc4\x83\xc8\x9bit spiritual prin for\xc8\x9ba dorului. \xe2\x80\x93 \xc3\x8endoriat \xe2\x80\x93 este un cuv\xc3\xa2nt despre care se va mai vorbi\xe2\x80\x9d. \xe2\x80\x9eARDERE \xe2\x80\x93 Dor trec\xc4\x83tor \xc3\xaendoriat de dor \xe2\x80\x9c_NEWLINE_Despre aceste poeme \xe2\x80\x9emici\xe2\x80\x9d numai \xc3\xaen forma lor, dar uria\xc8\x99e \xc3\xaen efectele lor, un alt mare prieten \xc8\x99i admirator \xe2\x80\x93 Vladimir Br\xc3\xa2ndu\xc8\x99 (Tom), a reu\xc8\x99it un profund demers analitic si a disecat exact condi\xc8\x9bia existen\xc8\x9bei de azi a acestui intelectual al spiritului. ...\xe2\x80\x9eN-a\xc8\x99 \xc8\x99ti s\xc4\x83 spun de ce a p\xc4\x83r\xc4\x83sit dup\xc4\x83 at\xc3\xa2\xc8\x9bia ani de scen\xc4\x83, lumea teatrului, Nae Iliescu, \xc3\xaen pofida aprecierii de care s-a bucurat... Sunt \xc3\xaens\xc4\x83 convins c\xc4\x83 Eu-l s\xc4\x83u st\xc4\x83 acum pe un liman mai sigur, mai aproape de sinele s\xc4\x83u, c\xc4\x83 lini\xc8\x99tea este c\xc3\xa2\xc8\x99tigul cel mai mare \xc3\xaen noua sa condi\xc8\x9bie de poet \xe2\x80\x93 agricultor al spiritului. \xc3\x8en spiritul poetului, fost actor, lumina rampei a pierdut \xc3\xaen favoarea luminii interioare, ropotul aplauzelor a cedat locul lini\xc8\x99tii medita\xc8\x9biei. Scena a devenit laborator lini\xc8\x99tit de semin\xc8\x9be \xe2\x80\x93 germeni de g\xc3\xa2nd \xc8\x99i idee. Nae a \xc3\xaenlocuit confirmarea m\xc4\x83gulitoare de la sf\xc3\xa2r\xc8\x99it de spectacol, cu \xc3\xaentrebarea nelini\xc8\x99titoare de la \xc3\xaenceput de g\xc3\xa2nd. C\xc4\x83ci acolo unde este Nae, \xc3\xaentrebarea nu are niciodata sf\xc3\xa2r\xc8\x99it \xc8\x99i confirmarea m\xc4\x83gulitoare nu are niciodata loc\xe2\x80\xa6\xe2\x80\x9d_NEWLINE_\xc8\x98i totu\xc8\x99i r\xc4\x83sfr\xc3\xa2ngerile nepieritoare ale fascina\xc8\x9biei rampei \xc8\x99i ecranului se mai p\xc4\x83streaz\xc4\x83 adesea. Condi\xc8\x9bia omului de art\xc4\x83 purt\xc4\x83tor de m\xc4\x83\xc8\x99ti \xc8\x99i lauri, este adesea m\xc4\x83rturisit\xc4\x83 cu fervoarea propriilor credin\xc8\x9be p\xc4\x83strate prin \xc3\xaenduio\xc8\x99ate ecouri de tain\xc4\x83._NEWLINE_Iat\xc4\x83-ni-l invoc\xc3\xa2nd pe nemuritorul Laurence Olivier: \xe2\x80\x9eDe pe altarul vie\xc8\x9bii pe scena din nefire la revedere Sire\xe2\x80\x9d_NEWLINE_Sau pe inegalabilul Aureliu Manea: \xe2\x80\x9eRan\xc4\x83 de lumin\xc4\x83 prin v\xc4\x83mile Thaliei\xe2\x80\x9d_NEWLINE_O emo\xc8\x9bionant\xc4\x83 efuziune de breasl\xc4\x83 \xc8\x99i menire, \xc3\xaen \xe2\x80\x9eActor\xe2\x80\x9d: \xe2\x80\x9e\xc3\x8emi tot \xc3\xaengrop pe c\xc3\xa2te cineva din mine\xe2\x80\x9d_NEWLINE_Credin\xc8\x9ba \xc3\xaen Eminescu este omniprezent\xc4\x83: \xe2\x80\x9e\xc3\xaeMI HAIduce\xc8\x99te g\xc3\xa2ndul E-n MINE SCUt de suflet\xe2\x80\x9d_NEWLINE_Lui Nicolae Labi\xc8\x99 \xc3\xaei scrie nostalgic: \xe2\x80\x9eCred c\xc4\x83 \xc8\x9bi-ai g\xc4\x83sit c\xc4\x83prioara la izvorul lacrimilor tale\xe2\x80\x9d_NEWLINE_Creator p\xc3\xa2n\xc4\x83 mai ieri al at\xc3\xa2tor efigii \xc3\xaen teatrul istoric rom\xc3\xa2nesc \xc8\x99i universal, poetul-actor \xc3\xael urc\xc4\x83 pe marele Voievod \xc8\x98tefan cel Mare \xc8\x99i Sf\xc3\xa2nt \xc3\xaen \xc3\xaenaltul \xc8\x99i limpezimile boltei: \xe2\x80\x9e\xc3\x8e\xc8\x9bi simt urmele sufletului prin tot albastrul de pe crucile cerului\xe2\x80\x9d_NEWLINE_Ne\xc3\xaendoielnic, acest sumar excurs (pentru spa\xc8\x9biul revistei \xe2\x80\x9cLamura\xe2\x80\x9d) dar \xc8\x99i at\xc3\xa2t de restr\xc3\xa2ns cadru al pre\xc8\x9buirii noastre, pentru Nae (Nicolae) Iliescu, se dore\xc8\x99te a fi m\xc4\x83rturisirea bucuriei \xc8\x99i onoarei de a-l fi cunoscut, dincolo de clasific\xc4\x83rile oficiale, gr\xc4\x83bite uneori, sau rezumative. Nicolae Iliescu, actorul cu at\xc3\xa2tea performan\xc8\x9be \xc3\xaen lumea teatral\xc4\x83, radiofonic\xc4\x83 \xc8\x99i filmic\xc4\x83, intelectual de nobil rafinament, dasc\xc4\x83l, care a \xc3\xaentemeiat destine, actor-pedagog, pe la \xc8\x98coala lui de ini\xc8\x9biere spre tainele Actoriei, trec \xc8\x99i au trecut un impresionant num\xc4\x83r de actori, de-a lungul timpului. A colaborat (prof. asociat), cu Octavian Cotescu la IATC I. L. Caragiale Bucure\xc8\x99ti, cu Ion Cojar la Univ. Hyperion._NEWLINE_M\xc4\x83rturise\xc8\x99te c\xc4\x83 toate faptele, \xc3\xaentruchip\xc4\x83rile \xc8\x99i credin\xc8\x9bele sale sunt doar, \xe2\x80\x9eStropi de suflet pe-un ciob de timp\xe2\x80\x9d'